Kunfehértó Község Polgármesterének

ELŐTERJESZTÉSE

a Képviselő-testület 2017. április 26-i ülésére

**üzletek éjszakai nyitva tartásáról szóló rendelet elfogadása** tárgyában

Tisztelet Képviselő-testület!

2006. június 1-jén lépett hatályba a kereskedelemről szóló 2005. évi CLXIV. törvény (továbbiakban: Kertv.), melynek 12.§ (5) bekezdése felhatalmazást adott a helyi önkormányzatok számára, hogy a helyi sajátosságok figyelembe vételével rendeletben szabályozzák az üzletek éjszakai (22 óra és 6 óra között) nyitvatartási rendjét.

*(5)**[122](http://njt.hu/cgi_bin/njt_doc.cgi?docid=95770.320774" \l "foot122) Felhatalmazást kap a települési (Budapesten a kerületi) önkormányzat képviselő-testülete, illetve a fővárosi önkormányzat által közvetlenül igazgatott terület tekintetében a fővárosi önkormányzat közgyűlése, hogy az üzletek éjszakai (22 és 6 óra közötti) nyitvatartási rendjét, a felügyeleti díjra vonatkozó részletszabályokat, a befolyt összeg felhasználásáról szóló elszámolás módját, valamint a 2. § 31. pontjában foglaltak ellenőrzését rendeletben szabályozza.*

Kunfehértó Község Önkormányzata élt ennek lehetőségével, és 2015. májusában megalkotta a vendéglátó üzletek éjszakai nyitva tartásának helyi szabályairól szóló 7/2015. (V. 22.) önkormányzati rendeletét. A rendelet a települést három övezetre osztja:

1. település belterülete
2. település üdülőterülete
3. település külterülete

A bel-, illetve külterületen az üzletek vasárnaptól- csütörtökig 23.00 óráig, pénteken és szombaton 24.00 óráig tarthatnak nyitva. Míg az üdülőterületen - üdülési szezonban - vasárnaptól- csütörtökig 24.00 óráig, pénteken hajnal 2.00 óráig, szombaton hajnal 5.00 óráig.

A rendelet a Sörfesztivál idejére, külön szabályt állapít meg. A Sörfesztivál idején az üzlettulajdonos kérelmére csütörtöki és pénteki napon is lehetővé teszi a hajnal 5.00 óráig történő nyitva tartást.

Az elmúlt évek tapasztalati azt mutatják, hogy az üzlettulajdonosok kihasználják a Sörfesztivál idejére a hosszabb nyitva tartás lehetőségét, hiszen ilyenkor van a legnagyobb látogatottsága az üdülőterületnek. Azonban többször kérelmezték, hogy ezt ne kelljen külön kérelmezniük Sörfesztivál előtt, a rendelet tegye lehetővé az automatikus hosszabbított nyitva tartást.

Az üdülőterületen nyaralók, pihenni vágyók érdekeit is szem előtt tartva a rendelet a hosszabbított nyitvatartást továbbra is csak az önkormányzat, illetve az önkormányzat intézményei, gazdasági társasága rendezvényeinek idejére, a rendezvény területére adna lehetőséget. A tapasztalatok azt mutatják, hogy az üdülőterületet igénybevevő vendégek összetétele ezen rendezvények ( elsősorban a sörfesztivál) idején jelentősen megváltozik, aki nem kíván részt venni a forgatagban, az erre az időre elhagyja a üdülőket, viszont több ezer fiatal fesztiválozó hajnalig szórakozik a vendéglátó helyeken.

Kérem a Képviselő-testületet az előterjesztés megtárgyalására, a rendelet elfogadására.

Kunfehértó, 2017. április 15.

 Huszár Zoltán

**H a t á s v i z s g á l a t i l a p**

**a vendéglátó üzletek éjszakai nyitva tartásának helyi szabályairól**

**szóló rendelethez**

**Társadalmi-gazdasági hatás:**

Az üdülőterületet látogatók számának alakulását figyelembe véve az ott működő vendéglátó egységek nyitva tartásának rendje fontos kérdés. Az „üdülő” jelleg megőrzése, ugyanakkor a kulturált szórakozás feltételeinek megteremtése nem egyszerű feladat. A javaslat a korábbi szabályozást döntően meg kívánja tartani. Változtatni kizárólag az önkormányzati rendezvényekre vonatkozóan kíván. Ezeken a rendezvényeken, a rendezvény területén és időtartama alatt hosszabb ideig nyitva tarthatnak a vendéglátó üzletek.

**Költségvetési hatás:**

A rendelkezésnek költségvetési hatása nincs ill. elenyésző.

**Környezeti, egészségi következmények:**

A rendelet megalkotása illetve alkalmazása nem gyakorol semmilyen hatást a természetes és épített környezet védelmére, a környezetszennyezés megakadályozására, a környezet- illetve a talaj terhelésére, a talajvizekre, és ez által az emberi egészség védelmére.

**Adminisztratív terheket befolyásoló hatás:**

Az önkormányzatra jelentősebb adminisztratív terhet a rendelet nem ró.

**Egyéb hatás:**

A rendelet megalkotása szükséges, mert az üdülési szezonban kialakult működési rend jogszabályi hátterét biztosítani kell.

**A rendelet megalkotásának elmaradása esetén várható következmények:**

Az érintett vendéglátó egységek engedély nélkül tartanak nyitva. Ennek ellenőrzéséhez szükséges emberi erőforrás csak részben állna rendelkezésre.

**A rendelet alkalmazásához szükséges feltételek:** rendelkezésre állnak.

**Személyi:** Nem igényel további személyi feltételeket.

**Szervezeti:** Nem igényel szervezeti változást.

**Tárgyi:** Nem igényel további tárgyi feltételeket.

Kunfehértó, 2017. április 15.



**Kunfehértó Község Önkormányzatának**

**Képviselő-testülete**

**…../2017.(IV…...) önkormányzati rendelete**

**a vendéglátó üzletek éjszakai nyitva tartásának helyi szabályairól**

Kunfehértó Község Képviselő-testülete az Alaptörvény 32. cikk (1) bekezdés a) pontjában és a kereskedelemről szóló 2005. évi CLXIV. törvény 6. § (4) bekezdés a) pontjában meghatározott feladatkörében eljárva, a kereskedelemről szóló 2005. évi CLXIV. törvény 12. § (5) bekezdésében kapott felhatalmazás alapján a Képviselő-testület Ügyrendi és Idegenforgalmi Bizottsága, a Pénzügyi és Községfejlesztési Bizottsága véleményének kikérésével, a következőket rendeli el:

1.§

1. A rendelet hatálya - a (2) bekezdésben meghatározott kivételekkel - Kunfehértó község közigazgatási területén működő, vendéglátást folytató üzletre, valamint az ezen kívül megrendezett zenés, táncos rendezvények italszolgáltatására (a továbbiakban együtt: üzlet) terjed ki.
2. A rendelet hatálya nem terjed ki Kunfehértó Község Önkormányzata, az önkormányzat intézményei, 100%-os tulajdonában lévő gazdasági társasága rendezvényeinek területén működő vendéglátást folytató üzletekre, a rendezvény ideje alatt.

2.§

 A rendelet alkalmazása szempontjából a település az alábbi övezetekre tagozódik:

a.) I.sz. övezet - a település belterülete

b.) II.sz. övezet - a település üdülőterülete

c.) III.sz. övezet - a település külterülete

3.§

(1) Az I. és a III.sz. övezetben az üzletek pénteki és szombati napokat kivéve 22,00 óra után 23,00 óráig tarthatnak nyitva. Pénteken és szombaton az üzletek 22,00 óra után 24,00 óráig tarthatnak nyitva.

(2)A II.sz. övezetben az üzletek üdülési szezonban hétfőtől péntekig, valamint vasárnap 22,00 óra után 24,00 óráig tarthatnak nyitva. Az üzletek pénteken 22,00 óra után szombat 02,00 óráig, szombaton 22,00 óra után vasárnap 5,00 óráig tarthatnak nyitva.

4.§

A rendelet alkalmazása szempontjából

*üdülési szezon*: május 1. és szeptember 30. közötti időszak,

*vendéglátó egység*: minden olyan üzlet, mely a vonatkozó jogszabály szerint annak tekintendő.

5.§

1. Jelen rendelet 2017. május 1. napján lép hatályba.
2. Hatályát veszti Kunfehértó Község Önkormányzata Képviselő-testületének, a vendéglátó üzletek éjszakai nyitva tartásának helyi szabályairól szóló **7**/2015.(V.22.) önkormányzati rendelete.

Kunfehértó, 2017. április 26.

 Huszár Zoltán Kristóf Andrea

 polgármester jegyző

Záradék:

A rendelet kihirdetése a mai napon a Kunfehértói Polgármesteri Hivatal hirdetőtábláján való kifüggesztéssel megtörtént.

Kunfehértó, 2017. április ……

 Kristóf Andrea

 jegyző